
Az üregi nyúl élőhelypreferenciájának és környezetére gyakorolt hatásának vizsgálata egy telepített erdőben

Hazánk területéről az üregi nyúl a XX. század folyamán szinte teljesen eltűnt. Napjainkban a faj gyors állománynövekedést mutat.
Dolgozatom célja, hogy segítsem a fajjal történő gazdálkodást és eloszlassam a fajról kialakult tévhiteket.
Vizsgálataimat elsődlegesen gazdasági erdőkben végeztem. Fő erdőalkotó fajok a fehér akác, az erdei fenyő és nemesnyarak. A cserjeszintben főként a kései meggy dominál.
Az üregi nyúl várait feltérképeztem, majd a kotorékok helyzetét vegetációtérképen ábrázoltam. Ez képezte a későbbi élőhely-preferencia vizsgálatok alapját.
A faj által a vegetációra kifejtett direkt hatások vizsgálata történt meg. A lágyszárú vegetációra gyakorolt hatásokat kvadrátokkal teszteltem. A fás szárú vegetációra gyakorolt hatásokat mintateres becslésén keresztül értékeltem.
Eredményeim alapján, a nyulak a számottevő kései meggy elegyedéssel rendelkező, kisméretű, sűrű vegetációjú részleteket preferálták. A nyíltabb vegetációjú foltokat és a homogén, nagyméretű részleteket elkerülték. Az élőhely-preferencia bemutatására jó példa a területen található nyárültetvény. A homogén, silány cserjeszintű, gyenge kései meggy elegyedésű, nagy területű nyárültetvényt elkerülték, azonban az ültetvényt kettészelő, változatosabb, számottevő kései meggy elegyedésű tuskósort preferálták a nyulak.
A kései meggy a legnagyobb mértékben használt rágott növénynek bizonyult, annak ellenére, hogy elkerülte az üregi nyúl. A használatban megjelenő egyéb fafajok alacsony mintaelemszámúak voltak.
A kihelyezett kvadrátokból csak a tuskósorra kihelyezett esetében kaptam értékelhető eredményt a parlagfű tekintetében. A kezelt, illetve a kezeletlen területeken lévő egyedek szignifikánsan eltértek a növénymagasságot és a levélszámot illetően egyaránt. A nyulak számára hozzáférhető növények kisebbek voltak és kevesebb levelet fejlesztettek, mint a nyulak elől elkerített társaik.
A vizsgálatom területeként szolgáló élőhely megfelel az üregi nyúlnak, azon életképes populációt képes kialakítani, fenntartani. Kiemelkedő a tuskósorok és a sűrű, kései meggy elegyedésű cserjeszinttel rendelkező, kis méretű részletek szerepe. A faj megtelepedését ezen tényezők kialakításával, illetve megszüntetésével lehet befolyásolni a gazdasági céltól függően. Vadgazdálkodási szempontból a faj állományainak növekedése egyértelműen pozitív, sőt a várakozásokkal ellentétben természetvédelmi és erdőgazdasági károkozása is elhanyagolható.



